Lagomorpha

Li Lagomorpha (BRANDT, 1855) sunnu n'òrdini dî Mammìfiri, ca àvi du' famigghi viventi: Leporidae (lepri e cunigghia) e Ochotonidae (pica).

Lu nomu di l'òrdini veni dî palori grechi lagos (λαγος), "lepru", e morphē (μορφή), "furma".

 Tassunumìa e Carattirìstichi

Nzinu ê primi dû vintèsimu sèculu, li lagumorfi vinìanu cunzidirati na suprafamigghia nta l'òrdini dî Rodentia . Certu, a na prima taliata, na simigghianza cc'è tutta, ma ntô stissu tempu cci sunnu diffirenzi abbastanza mpurtanti:

 Li lagomorfi ànnu quattru palitti supraniuri, mmeci di dui comu ntê Rodentia;
 Li lagomorfi ànnu na dieta tutta erbìvura, puru si nta certi casi l'armali dî geniri Lepus e Ochotona ànnu statu visti nutricàrisi di nzetti ntô mmernu;
 Lu scrotu, ntê lagomorfi, s'attrova davanti ô peni, chiuttostu ca arrè, comu ntê Rodentia: sparti, ci manca lu baculum o ossu dû peni.

Sti diffirenzi purtaru li studiusi a classificari li Lagomorfi e li Rodentia nta du' ordini diversi, junciuti nta lu clade Glires sicutannu li studi filuginètici .